section_heading: Dosadašnja djelatnost
paragraph_text: U rujnu 2011. godine ostvarena je zajednička akcija HČD-a i Hrvatskoga sabora za postavljanje spomen-ploče u crkvi svetog Norberta u Pragu gdje se 1898. godine Stjepan Radić vjenčao sa svojom suprugom Marijom Dvořákovom. Ploču je otkrio predsjednik Hrvatskoga sabora Luka Bebić. HČD je sudjelovao i u akciji za postavljanje spomen-ploče u Pragu u čast geofizičara Andrije Mohorovičića, koja je također otkrivena u rujnu 2011. godine. U Pragu je HČD 2012. godine otkrio grob hrvatskoga generala Josipa Filipovića i pokrenuo akciju za njegovu obnovu. U ožujku 2013. godine na poticaj HČD-a postavljena je spomen-ploča na dvorcu u Napajedli gdje se 1850. godine hrvatski ban Josip Jelačić vjenčao s groficom Sofijom Stockau. U Zagrebu je 2014. godine na poticaj HČD-a podignuta spomen-ploča u čast Marije Radić, Čehinje, supruge Stjepana Radića. U ožujku 2015. godine na dvorcu u Jindřichovu Hradecu postavljena je spomen-ploča u čast Nikole Šubića Zrinskog koji se ondje vjenčao Evom iz Rožmberka. U listopadu 2016. na Strossmayerovom trgu u Pragu postavljena je spomen-ploča u čast Josipa Jurja Strossmayera. Na inicijativu Hrvatsko-češkog društva predsjednica Republike Hrvatske Kolinda Grabar-Kitarović dodijelila je 5. prosinca 2016. godine Češkoj besedi Zagreb Povelju Republike Hrvatske. Prigodnim predavanjima i tribinama, HČD je od 1992. godine organizirao mnoga obilježavanja godišnjica pojedinih osoba i događaja vezanih uz Češku ili hrvatsko-češke odnose.